Jouluaaton sanajumalanpalvelus

Jouluaaton sanajumalanpalvelus vietetään iltapäivällä. Mikäli jouluaatto on sunnuntai, voi jouluaaton sanajumalanpalvelus olla myös seurakunnan pääjumalanpalvelus.

I Johdanto

1. Alkuvirsi

Virren sijasta voi olla muuta musiikkia.

Alkumusiikin aikana voivat palvelutehtävissä toimivat saapua kuoriin risti- ja/tai kynttiläkulkueena. Tällöin seurakunta seisoo.

2. Alkusiunaus

Siunaus ja vuorotervehdys voidaan laulaa tai lausua.

Siunaus

**L** Isän ja + Pojan ja Pyhän Hengen nimeen.

**S** Aamen.

Vuorotervehdys

**L** Herra olkoon teidän kanssanne.

**S** Niin myös sinun henkesi kanssa.

3. Johdantosanat

Johdantosanojen alussa puhuttelun jälkeen kerrotaan päivän ja sen jumalanpalveluksen erityisluonteesta. Tämän vapaan osan merkkinä on käytetty seuraavassa kahta ajatusviivaa (– –). Jos johdantosanoja seuraa yhteinen rippi, niiden tulee johdattaa synnintunnustukseen.

Johdantosanat voidaan laatia myös vapaasti.

Rakkaat kristityt.

– –

Jumala on uskollinen. Hänen lupauksensa profeetoille on täyttynyt, enkelin ilmoitus on tänään totta: Suuri ilo on annettu koko maailmalle. Jumala on tullut lähelle pelastaakseen kansansa sen synneistä. [Käykäämme nöyrin ja kiitollisin mielin hänen eteensä ja tunnustakaamme syntimme näin sanoen:]

4. Yhteinen rippi

Yhteinen rippi voidaan siirtää saarnan (kohta 12) jälkeen.

Synnintunnustus

Synnintunnustus voidaan lukea yhteen ääneen. Sen ajaksi voidaan polvistua. Synnintunnustus on mahdollista jaksottaa rukouslauseella, -laululla tai hiljaisuudella. Synnintunnustukseen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

Synnintunnustuksena voidaan käyttää myös virttä (s. 190).

Vaihtoehtoisia synnintunnustuksia s. 184 (virsikirjan jumalanpalvelusliitteessä nrot 700–714).

Jumala, Isämme.

Joulun lapsessa Jeesuksessa

me näemme sinun armahtavan rakkautesi meitä kohtaan.

Siksi pyydämme:

Anna meille anteeksi syntimme,

vapauta meidät pahan vallasta

ja auta meitä viettämään juhlaa vapain ja iloisin sydämin.

Synninpäästö

Synninpäästön aamen voidaan laulaa tai lausua.

Vaihtoehtoisia synninpäästöjä s. 190.

Kaikkivaltias, armollinen Jumala

on suuressa laupeudessaan armahtanut meitä.

Poikansa Jeesuksen Kristuksen tähden

hän antaa meille synnit anteeksi

ja lahjoittaa elämän ja autuuden.

»Jumala on rakastanut maailmaa niin paljon,

että antoi ainoan Poikansa,

jottei yksikään, joka häneen uskoo,

joutuisi kadotukseen, vaan saisi iankaikkisen elämän.»

**S** Aamen.

5. Psalmi

Psalmi 36: 6–10. Psalmi voidaan laulaa tai lukea. Psalmisävelmiä s. 381. Jouluaaton psalmin kertosäe s. 394 (virsikirjan jumalanpalvelusliitteessä nro 767).

Psalmin sijasta voi olla virsi, laulu tai soitinmusiikkia.

6. Päivän rukous

Rukouskehotus, rukous ja seurakunnan aamen voidaan laulaa tai lausua. Rukouskehotusta voi seurata lyhyt hiljainen rukous. Rukouksen sävelmät s. 417.

**L** Rukoilkaamme.

– rukous

**S** Aamen.

II Sana

7. Ensimmäinen lukukappale

Lukija ilmoittaa raamatunkohdan. Seurakunta kuuntelee istuen.

Lukukappale tai sen osa voidaan laulaa.

Vastaussanat voidaan lausua tai laulaa (sävelmät s. 419).

– lukukappale

[**E** Tämä on Jumalan sana.

**S** Jumalalle kiitos.]

8. Vastaus

Vastauksena voi olla psalmi, virsi, laulu, soitinmusiikkia tai hiljaista mietiskelyä.

9. Toinen lukukappale

Lukija ilmoittaa raamatunkohdan. Seurakunta kuuntelee istuen.

Lukukappale tai sen osa voidaan laulaa.

Vastaussanat voidaan lausua tai laulaa (sävelmät s. 419).

– lukukappale

[**E** Tämä on Jumalan sana.

**S** Jumalalle kiitos.]

10.–12. Evankeliumi Jeesuksen syntymästä

Kaavan kohdat 10–12 voidaan toteuttaa vaihtoehdon A tai B mukaan.

Vaihtoehto A

10. Päivän virsi eli graduaali (Graduale)

Jos toinen lukukappale (kohta 9) jätetään pois, lauletaan päivän virsi kohdassa 8.

\*11. Evankeliumi

Evankeliumi ilmoitetaan sanomalla esimerkiksi: Nouskaamme kuulemaan pyhää jouluevankeliumia.

Evankeliumin lukemisen edellä ja/tai sen jälkeen voidaan laulaa halleluja. Evankeliumia edeltävään hallelujalauluun voidaan liittää hallelujasäe (ks. Evankeliumikirja). Hallelujalaulun ja hallelujasäkeen sävelmiä s. 421.

Evankeliumi tai sen osa voidaan laulaa.

Vastaussanat voidaan lausua tai laulaa (sävelmät s. 420).

– evankeliumi: Luuk. 2: 1–14

[**L/E** Tämä on pyhä evankeliumi.

**S** Ylistys sinulle, Kristus.]

12. Saarna

Jos saarnan jälkeen tulee yhteinen rippi (kohta 4), lausutaan uskontunnustus synninpäästön jälkeen. Ennen yhteistä rippiä voi olla virsi tai muuta rippiin johdattavaa musiikkia.

Vaihtoehto B

Jeesuksen syntymän odotus

– evankeliumi: Luuk. 2: 1–5

– puhemeditaatio

– vastaus (esim. virsi 26: 3–4. Virren sijasta voi olla muuta musiikkia.)

Seimen äärellä

–evankeliumi: Luuk. 2: 6–7

– puhemeditaatio

– vastaus (esim. virsi 25: 1. Virren sijasta voi olla muuta musiikkia.)

Teille on syntynyt Vapahtaja

– evankeliumi: Luuk. 2: 8–12

– puhemeditaatio

– vastaus (esim. virsi 21: 1–4)

Jumalan on kunnia korkeuksissa

*–* evankeliumi: Luuk. 2: 13–14

– puhemeditaatio

– vastaus (esim. virsi 21: 10)

\*13. Uskontunnustus (Credo)

Uskontunnustus lausutaan yhteen ääneen.

Uskontunnustuksena voidaan käyttää myös virttä 167 tai 171. Tällöin virsi (kohta 14) jätetään pois. Vaihtoehtoisia uskontunnustuslauluja s. 204 (virsikirjan jumalanpalvelusliitteessä nrot 731–734).

Apostolinen uskontunnustus

**S** Minä uskon Jumalaan,

Isään, Kaikkivaltiaaseen,

taivaan ja maan Luojaan,

ja Jeesukseen Kristukseen,

Jumalan ainoaan Poikaan, meidän Herraamme,

joka sikisi Pyhästä Hengestä,

syntyi neitsyt Mariasta,

kärsi Pontius Pilatuksen aikana,

ristiinnaulittiin, kuoli ja haudattiin,

astui alas tuonelaan,

nousi kolmantena päivänä kuolleista,

astui ylös taivaisiin,

istuu Jumalan, Isän, Kaikkivaltiaan, oikealla puolella

ja on sieltä tuleva tuomitsemaan eläviä ja kuolleita,

ja Pyhään Henkeen,

pyhän, yhteisen seurakunnan,

pyhäin yhteyden,

syntien anteeksiantamisen,

ruumiin ylösnousemisen

ja iankaikkisen elämän.

14. Virsi

Kolehti voidaan koota tämän virren aikana tai jumalanpalveluksen lopussa. Kolehdin kohde ilmoitetaan ennen virttä. Kolehti voidaan siunata (s. 246).

Virren sijasta voi olla muuta musiikkia.

III Rukous

15. Joulurukous

Voidaan käyttää myös muita Evankeliumikirjassa olevia jouluaaton rukouksia.

Rukous voidaan laatia vapaasti.

**L** Rukoilkaamme.

Sinulle, rakas taivaallinen Isä,

olkoon iankaikkinen kiitos ja ylistys

suuresta rakkaudestasi,

kun annoit ainoan Poikasi syntyä veljeksemme.

Sinä olet antanut

iankaikkisen Elämän tulla keskellemme,

että mekin saisimme elää.

Sinä sallit itse Valkeuden

astua alas meidän pimeyteemme,

että yöhömme koittaisi kirkkaus.

Sinä olet tehnyt Poikasi

halvaksi ihmislapseksi,

että meistä tulisi Jumalan lapsia.

Herrani ja Jumalani,

miten ihmeellistä viisautta ja armoa

oletkaan osoittanut pelastaaksesi minut.

Polvistun nöyrästi Poikasi seimen ääreen.

Älä ylenkatso halpaa kiitostani ja ylistystäni.

Kuule rukoukseni

Jeesuksen Kristuksen tähden.

**S** Aamen.

16. Isä meidän (Pater noster)

Herran rukous lausutaan yhteen ääneen. Se voidaan myös laulaa (sävelmät s. 453, virsikirjan jumalanpalvelusliitteessä nro 805).

Herran rukouksen ekumeenista sanamuotoa (s. 262) voidaan käyttää ekumeenisissa tilaisuuksissa.

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

IV Päätös

\*17. Ylistysvirsi

Ylistykseen voidaan kehottaa esimerkiksi: Nouskaamme ylistämään Jumalaa.

Voidaan käyttää myös messun ylistystä (Benedicamus).

\*18. Siunaus

Siunaus voidaan myös laulaa (sävelmiä s. 427).

**L** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja + Pojan ja Pyhän Hengen nimeen.

**S** Aamen.

Lähettäminen

Kehotus lausutaan välittömästi ennen lähtemistä.

**L/E** Lähtekää joulun rauha sydämessänne.

Viettäkää siunattua Vapahtajamme syntymäjuhlaa.

19. Päätösmusiikki

Päätösmusiikkina voi olla virsi tai laulu, kuorolaulu tai soitinmusiikkia.

Musiikin aikana voi olla risti- ja/tai kynttiläkulkue, johon seurakunta tulee mukaan.